钦定古今图书集成/明伦汇编/氏族典/第174卷 > 钱明逸
## 钦定古今图书集成/明伦汇编/氏族典/第174卷 > 钱明逸

按《宋史钱惟演传》：“惟演从弟易。易子明逸，字子飞。繇
殿中丞策制科，转太常博士，擢右正言。首劾范仲淹、
富弼，二人皆罢。其夕，杜衍亦免相。明逸盖希章得象，
陈执中意也。进同修起居注、知制诰，擢知谏院，为翰
林学士，加史馆修撰，知开封府。狱吏榜妇人酂氏堕
足死，罢为龙图阁学士、知蔡州，历扬、青、郓、曹州、应天”
府，还判流内铨，知通进、银台司，复出知成德军、渭州，
加端明殿学士、知秦州。治平初，复为翰林学士。神宗
立，御史论其“倾险憸薄，倾附贾昌朝、夏竦以陷正人”，
乃罢学士。久之，知永兴军。熙宁四年，卒，年五十七。赠
礼部尚书，谥修懿。